У Бярозаўскім гісторыка-краязнаўчым музеі сабрана нямала матэрыялаў, якія тычацца гісторыі ўзнікнення і дзейнасці манастыра, аформлена адпаведная экспазіцыя ды працягваецца пошук новых дакументаў і звестак з мэтай больш поўнага адлюстравання гістарычнага мінулага роднага краю. А ў мінулы Год культуры супрацоўнікамі музея быў распрацаваны віртуальны музей з выкарыстаннем сучасных камп’ютарных тэхналогій. Цяпер ужо з дапамогай інтэрактыўных сродкаў можна ўбачыць прыгажосць ды веліч помніка архітэктуры і шырэй азнаёміцца з яго ўнікальнай гісторыяй. Факт прысутнасці дасягаецца праз выкарыстанне наяўных у фондах музея шматлікіх матэрыялаў: чарцяжоў, схем, фатаграфій, гравюр, карт, карцін, скульптур, акварэляў. Ёсць і макеты дакладных копій манастыра, а таксама калекцыя карцін з яго відамі ў розныя часы.